獨遊因勝有懷蘇丈信臣時任衡州幕予明年亦官淮上矣
作者：周孚
朝代：宋

paragraphs: 力田不罪歲，吾猶識斯人。
氣清色坦夷，可畏還可親。
五年鹿門遊，莫辨主與賓。
老屋每下榻，寒庖屢分珍。
人生會合難，朝吳莫燕秦。
忽隨湖雁去，坐見江梅春。
滄波與天連，音問何由頻。
向來燕居室，蕭然淡無塵。
簿書換清談，歎息生一貧。
新陽革故歲，我復效此顰。
吾人亦何事，政愧祁孔賓。
何時此山南，得與翁並鄰。